کوئٹہ :  وزیراعلیٰ بلوچستان میر عبدالقدوس بزنجو آبادی نا جہانی دے انا رد اٹ تینا کلہو اٹ پارینے کہ اینو مچ آدنیا ٹی آبادی نا دے اڈ تننگ انگ ءِ دا دے ءِ اڈتننگ نا مسخت ودوک آ آبادی نا بابت ویل آتے مون آاتنگ و کل بشخ آتے ٹی خاص وڑ اٹ حق و زمواری تے پورو کننگ و دوئی وسیلہ و ہندا وسیلہ غاتا بشخ وبانٹ اٹ بریبری اتنگ ءِ‘ وزیراعلیٰ پارے کہ پاکستان نا آبادی ترندی اٹ ودنگ اٹی ءِ‘ 1974 اٹ پاکستان نا آبادی تقریباً مسہ کروڑ ئس داسہ ودسا 25 کروڑ اسکان سر مسنے‘ ہراڑان نن کساس کننگ کینہ کہ 1974 آن پد اینو اسکان 22 کروڑ بندغ نا ودنگ آن ہراخس زرگزرانی و راجی ویل آک مون تروک ءُ و داسہ تو پاکستان آبادی نا لحاظ اٹ دنیا نا پنچمیکو بھلا ملک جوڑ مسنے‘ ہرانا مون ءِ توننگ ناگرج ءِ تاکہ ننا ملک تینا وسیلہ غاتے سوگو شونداری نا ہدف ءِ دوئی ے و نن ودوک آ آبادی ناسوب آن کن وخور نا تنکی ناگواچی ہم مفن۔ اوپارے کہ ودوک آ آبادی ناسوب آن ودی مروک چناتے ٹی چندی ودشتی ناجوڑیک ودی مننگ ءُ و اسٹنڈڈ گروتھ ہم مون تروک ءِ‘ او پارے کہ پاکستان اٹ آبادی نا کنٹرول کننگ آن پاننگک کہ دا بیرہ خاندانی منصوبہ بندی ءِ‘ ایہن تو داٹی خاص وڑ اٹ چنا ولمہ نا زوال مننگ نا کچ اٹ کمتی‘ ایڈز انا توننگ‘ مون انگا زڑدوئی نا درمان‘ بے روزگاری نا چٹفنگ‘ تعلیمی آسراتی تا فراوانی‘ درمان نا آسراتیک اوار ءُ و پاکستان اٹ بے کچ آبادی ءِ کنٹرول کننگ المی جوڑ مسنے‘ آبادی نا ودنگ نا سوب آن جانجوڑی‘ تعلیم نا آسراتیک کم مننگ اٹی ءُ‘ آبادی نا جہانی دے انا رد اٹ بلوچستان اٹ ہم آبادی نابابت سیاسی‘ راجی‘ زرگزرانی شعور تالان کننگ انگ ءِ و دا بابت صوبائی کہول آ اسہ ٹاسک فورس اس ہم جوڑ کننگانے۔
(خ ن)
